ועדת הכלכלה, כנסת 16, פרוטוקול מספר 152, 2004-02-11 09:00

שלום שמחון: על סדר היום, שתי הצעות חוק משק הדלק.

שלום שמחון: בישיבתה הקודמת של הועדה אנחנו איחדנו את שתי הצעות החוק להצעת חוק אחת, והיום אנחנו נקריא את הבסיס להצעת חוק של ח"כ שלום שמחון.

שלום שמחון: אנחנו כמובן, מעת לעת נעיף מבט ונעביר את מה שדומה ומה שלא דומה מהצעת חוק אחת לשנייה.

אתי בנדלר: לבקשתו של היו"ר שלום שמחון, אני אקריא את ההצעה:

אתי בנדלר: הצעת חוק משק הדלק (הגבלת מכירה לתחנות תדלוק הפועלות שלא כדין), התשס"ד2004-

בחוק זה: "דלק" – בנזין לסוגיו, או סולר לסוגיו;

אתי בנדלר: "המנהל" – מנהל מינהל הדלק במשרד התשתיות הלאומיות; "היתר בנייה", "היתר" – היתר לפי חוק התכנון והבנייה, התשכ"ה-1965 (להלן- חוק התכנון והבנייה), לרבות הקלה והיתר לשימוש חורג המאפשר הקמת תחנת תדלוק; "חברת דלק" – חברה, הרשומה במרשם, העוסקת בשיווק דלק; "רשיון עסק", "רשיון" – רשיון או היתר זמני לפי חוק רישום עסקים, התשכ"ח-1968 (להלן – חוק רישוי עסקים); "מרשם" – המרשם כמשמעותו בסעיף 12 לחוק ההסדרים במשק המדינה (תיקוני חקיקה להשגת יעדי התקציב והמדיניות הכלכלית לשנת הכספים 2001), התשס"א-2001 (להלן- חוק ההסדרים).

אתי בנדלר: בהתאם לחוק ההסדרים, אם זכרוני אינו מטעני, הקמת מרשם הדלק היתה להבטיח מלאי חירום של דלקים ולצורך זה נדרשו חברות הדלק להירשם, וזו הרשימה בעצם שעליה מדברים.

אתי בנדלר: אם כך, אז את ההגדרה של "חברת דלק" וההגדרה של "מרשם", אני מציעה שהועדה בינתיים לא תאשר ונחזור אליה בהחלטות הועדה בהמשך.

אני ממשיכה להקריא: "רשימת תחנות תדלוק בלתי חוקיות" – הרשימה כאמור בסעיף 4; שוב, הגדרה זו תלויה בהחלטות הועדה בהמשך.

אני ממשיכה להקריא: "תדלוק" – הזרמת דלק למכל הדלק של רכב לצורך הנעתו; "תחנת תדלוק" – אתר שבו מתבצעת מכירה או אספקה של דלק לציבור, או לצריכה עצמית וגם לציבור, בדרך של תדלוק.

אני ממשיכה להקריא: 2 – איסור מכירה לא ימכור אדם ולא יספק דלק לתחנת תדלוק הכלולה ברשימת תחנות תדלוק בלתי חוקיות.

אתי בנדלר: ההגדרה "היתר בנייה" בהצעה 1047, קצת יותר רחבה.

אתי בנדלר: ההגדרה "המרשם", מפנה לסעיף אחר והוא בעצם מקביל להגדרה "רשימת תחנות תדלוק בלתי חוקיות".

מל פולישוק-בלוך: המרשם צריך להיות של תחנות תדלוק, ואני רוצה לקבל את מה שמשרד התשתיות ערך, רשימה של תחנות תדלוק כי אני חושבת שזה יהיה יותר מעשי.

יעקב פרידגוט: אני מבטיח לכם קודם כל, שלא תהיה רשימה כזאת ואם תהיה היא מעולם לא תוכל להיות מלאה ושלמה.

אליעד שרגא: יש בזה הרבה יותר היגיון, ומעבר לזה זה גם הרבה יותר פרקטי לא למכור ל- X Y Z אנשים, מאשר רשימות פתוחות וארוכות שהן בלתי ישימות.

חגית אייזנמן: לגבי השאלה, איך אנחנו נראה אם היא חוקית או לא חוקית, כל תחנה שתבקש להירשם, היא תציג לנו את הרשיונות שלה ואנחנו גם נבקש מהרשות המקומית אישור שהרשיונות תקפים.

מתי יצחק: אני לא יודע מה הכוונה ברשיון או לא ברשיון, אבל אני מציע שלאותן תחנות המקיימות את הכלל שלא מוכרות לציבור הרחב, החוק הזה לא יתייחס אליהן.

מתי יצחק: יש עוד המון חוקים במדינת ישראל, רוצים לעשות פה חוק מאוד חריף שמטפל בבעיה ספציפית של תחנות פירטיות.

מתי יצחק: אלה לא תחנות פירטיות, אין טעם להחיל חוק כל כך קשה על המגזר הזה.

שמואל לשם: מצד שני, להגיד שהרשימה השלילית לא פרקטית, זה לא נכון.

שמואל לשם: הרשימה השלילית מוגדרת פה, כתחנות שהוצא לגביהן צו שיפוטי וקל מאוד לדעת בדיוק מי ייכלל ברשימה הזאת ואין שום בעיה לנהל אותה.

שמואל לשם: יש גם הצדקה משפטית שלא לנקוט כאלה סנקציות חריפות, שפוגעות בחופש העיסוק.

שמואל לשם: לכן אני מציע, שתהיה רשימה שלילית בלבד, כי הרשימה החיובית היא לא פרקטית.

מל פולישוק-בלוך: הסיבה שמישהו מנציגי כל החברות דיבר פה והתנגד לרשימה החוקית, מעידה יותר מהכל שיש הרבה דברים שהם לא בסדר גם בקרב מה שמכונה "חוקיות", ואני חושבת שזו הזדמנות לעשות סדר במערכת הזאת.

שלום שמחון: אני רואה שגם כאן זה מה שהולך להיות, ואם העניין בסוף יוביל לכך שלמשרד התשתיות יהיו יותר כלים כדי לשלול מחברות הדלק הגדולות והמסודרות,

שלום שמחון: זאת לא היתה הכוונה של הדברים.

יעקב גזית: לעניין המסודר והלא מסודר.

יעקב גזית: גם במסודר, ב- 99% אפשר למצוא איזה ליקוי ומחר יטפלו בו כי זה נוח, כי הוא נותן את השם שלו ואיפה הוא גר, ואפילו יכבד בקפה את מי שיבוא אליו, אבל בעל חברה פירטית לא ידבר עם אף אחד, הוא יאיים על כל אחד ואף אחד לא יתקרב אליו וזה ימשיך להיות ככה.

יעקב גזית: מנכ"ל מינהל הדלק, אהוד יחיאלי, יכול להגיד שהוא יכול לנהל רשימה של 3,000 או 4,000 תחנות, אבל הוא לא יכול.

יעקב גזית: גם אם אחרי שנתיים או שלוש תהיה רשימה של 4,000 תחנות שהן בסדר, עדיין לאותו נהג או ספק יצטרכו להכין רשימה שלילית, כי אי אפשר להגיד לו 'אל תספק למי שאתה לא יודע' אלא צריך להגיד לו 'אל תספק ל- X או Y או Z', כלומר מהחיובי יצטרכו לגזור את השלילי.

יעקב גזית: כך שבעוד 3 או 4 או 5 שנים, נמצא את עצמנו שלא עשינו בעצם שום דבר.

יעקב גזית: דרך אגב, צריך לזכור שגם תחנות ציבוריות שהן בסדר עוברות ידיים ומחליפות בעלים.

שמוליק בורסי: אין שום קושי להפעיל את הסמכויות האלה, יתרה מזו, לראש רשות מקומית ולגורמים נוספים ישנן סמכויות מנהליות כדי לסגור תחנות.

שמוליק בורסי: היו מקרים שבהם הופעלו הסמכויות, אבל הבעיה שלנו היא שאחרי הפעלת הסמכויות האלה, אותן תחנות פירטיות בעצם ממשיכות למכור.

שמוליק בורסי: ברגע שהופעלו הסמכויות והוצאו הצווים, בין כצווים מנהליים ובין כצווים שיפוטיים, את אותם הצווים שהוצאו יש לכלול במסגרת רשימה שהיא זאת שתחייב.

שמוליק בורסי: הרי בסופו של דבר, אנחנו גם רוצים למנוע מצב של שרירות או מצב שבו תתקבל החלטה לאחר זמן, ובינתיים גם מי שצדיק עלול להיפגע.

שמוליק בורסי: המטרה של החוק הזה, היא באמת לעסוק באותן תחנות שהן פירטיות.

שמוליק בורסי: אז קודם כל, אנחנו צריכים להגדיר כי עד עכשיו לא ראיתי אף הגדרה 'מהי תחנה פירטית?'.

שמוליק בורסי: אני חושב, כפי שגם אמרו חברי, שהדרך הנכונה היא לטפל באותן תחנות פירטיות.

שמוליק בורסי: לכן ההצעה, דרך השלילה, היא הצעה נכונה.

ענת קליין: העמדה של הממונה, היתה ברורה לכל אורך הדרך.

ענת קליין: סנקציה דרקונית של מניעת אספקת דלקים, זה משהו שצריך להיעשות בצורה מאוד מידתית ומאוד מבוקרת.

ענת קליין: אתה לא יכול לקחת כל תחנה שחורגת מתנאי הרשיון, ולמנוע אספקת דלקים.

ענת קליין: למה אין מקבילה כדאת לתחנות דלק ציבוריות?

ענת קליין: למה לא דורשים מתחנות דלק כאלה להגיש תצהיר בכל שנה, מאומת בידי עו"ד, שהיא עומדת בתנאי הרשיון?

ענת קליין: הרי זה חוסר מידתיות, זה לא חוקתי ואי אפשר לעשות רשימה כזאת.

ענת קליין: הסנקציה הזאת צריכה להיות להיעשות, בצורה מאוד מידתית.

דוידה לחמן מסר: לגבי שרירותה של רשימה שלילית, אנחנו מטעמים שנוגעים בודאות המשפט הפלילי, רואים בכך קושי רב.

שלום שמחון: בתוך חודש, משרד התשתיות יגיש לועדת הכלכלה של הכנסת את רשימת ה- 3000 או 5000 או כמה שזה תחנות הדלק החיוביות, שעונות לקריטריון שניתן כאן.

שלום שמחון: אם בתוך חודש משרד התשתיות מביא את זה, אנחנו מקבלים את הנוסח שהוצע פה.

שלום שמחון: אם לאחר חודש משרד התשתיות לא מביא את הרשימה, אנחנו מקבלים את הנוסח שלי.

אליעזר כהן: "..

אליעזר כהן: בית המשפט רשאי ליתן צו זמני או קבוע להפסקת פעילות, נגד תחנת תדלוק בלתי חוקית, בעליה או מי שמפעילה, אם התקיים אחד מאלה: 1 – תחנת התדלוק לא קבלה היתר בנייה ואף לא רשיון עסק; 2 – לתחנת התדלוק ניתן היתר בנייה או רשיון עסק, אך היא פועלת באופן שיש בו כדי לסכן חיי אדם או לגרום פגיעה ניכרת בסביבה.

אליעזר כהן: .." האחד, בנייה ועסק שיש או אין; השני, זה פגיעה באנשים ובבטיחות הסביבה.

אליעזר כהן: באותו עמוד בסעיף 5, אתה מבקש רשימת תחנות תדלוק בלתי חוקיות.

אליעזר כהן: מכיוון שאני יודע שבעוד חודש או חודש וחצי אנחנו ניפגש ונשב פה ולא תהיה הצעה אחרת, אני חושב שניסיתם לאחד שני חוקים, אני לא יודע למה ואיך זה קרה, אבל הועדה הזאת תיפגש בעוד כחודש וחצי ואני מציע עדיין ללכת על החוק של היו"ר שלום שמחון, ואני אצביע בעדו, כי הוא פותר את הבעיה.

שלום שמחון: בעוד כחודש וחצי יתקיים דיון, ומשרד התשתיות יקבל את הרשימה מאיגוד סוכני ובעלי תחנות הדלק הארצי.